Dem Guscht sein 4. Apfel    De Guscht isch schun e gscheites Kepfel.  Gewieft, un ehrlich, ohne Geiz.  De Guscht verkäft sei frische Epfel  Drauß uff de Landstroß, dort  beim Kreiz    Weit hinne vorem nächste Ort,  Do isch sei Geschäft grad uff die Wies.  Zehn Spankerb tracht er morschens fort,  Unn macht domit en Haufe Kies.    En Sunneschirm, mit Moscht e Fässl  En alter Stuhl und ach sei Peifel,  Sein diefer Hossesack isch s'Kässl.  Des bissel Zeisch ganz ohne Zweifel    Isch's Inventar vom ganze Gschäft.  Un wann ma 'n sieht, do dut er lache  Un Witzle macht er, wann man trefft.  Er hat schon  Sticker sibzisch Sache.    Uff seim Buckel, ehrlich wohr.  Dess glähbt kenn Mensch, denn uff seim Kopf,  Do finsch kä ännzisch groes Hoor.  Unn owends turnt er uff de Schopf,    Wo uff de Schnürle dicht gedrängt,  Fer owends dann unn aach fer Morsche  Sein dunkelbrauner Duwack hängt.  So lebt er fascht ganz ohne Sorsche.    Sein Firmeschild am Stroßerand,  Des isch en großer Babbedeckel  Do druff hat er mit steiler Hand  Sein Name  gschriwwe links in's Eckel.    Groß in de Mitt steht stolz de Preis.  Drei Epfel, häßt's do, fer e Mark.  Fer dess kriegsch heit nit'mol e Eis.  Dem Guscht sein Preis isch wirklich stark.    Unn jedesmol wann enner halt  und käft'm die drei Epfel ab,  rischt sich erscht uff die Guschtel Gstalt.  Dann bickt er sich hernod ennab    Unn holt enn vierte Apfel raus.  Dann guckt der Guscht em in die Aache  Des sieht bei ihm so gütisch aus  Um  dut demm Mensch dann freindlich saache    "Weil Du's bisch, griegsch noch enner gschenkt".  Drickt ihm denn vierte in die Hand  Worauf der Kunde glücklich denkt  "Was ist der alte Mann charmant".    Des hat misch immer schon geblocht.  Was des blos soll in aller Welt,  Hab isch den Guschtl letschthin gfrocht.  "Des isch e viertel von dei´m Geld!"    Wie immer lacht de Guschtel do:  "Vier Epfel fer e Mark? Sei still!  Isch bin genau  dodriwwer froh,  Des isch doch grad des, was ich will.    Doch wann isch dann noch denne Leit  En Apfel schenk, mit eischner Hand,  Do denken die dann voller Freid:  Was isch der alte Mann scharmant".